ปกติเป็นคนที่ประจำเดือนมาไม่ปกติค่ะ แต่ล่าสุดไม่มา3เดือนแล้วค่ะ อยากทราบว่าถ้าทานยาคุมจะทำให้มีประจำเดือนไหมคะ เมื่อหลายปีก่อนเคยประจำเดือนไม่มา4เดือนไปหา ก็ให้ยาปรับฮอร์โมนมาค่ะ ช่วงนี้ยังไม่มีเวลาช่วงเข้าไปหาเลยค่ะ เลยอยากปรึกษาทางนี้ดูก่อน
สวัสดีค่ะ หากไม่เคยมีเพศสัมพันธ์ หรือตรวจหาการตั้งครรภ์แล้วไม่พบ การที่ประจำเดือนไม่มานาน 3 เดือน อาจเกิดจาก1. การผลิตฮอร์โมนของรังไข่ผิดปกติ เช่น มีภาวะมีถุงน้ำจำนวนมากในรังไข่ (PCOS) โดยผู้ที่เป็นโรคนี้มักจะมีรูปร่างอ้วน ผิวมัน มีสิวเยอะ และมีขนดกมากกว่าผู้หญิงทั่วไป2. มีภาวะไทรอยด์ฮอร์โมนเป็นพิษ หรือไทรอยด์ฮอร์โมนต่ำ3. มีพังผืดเกิดขึ้นในมดลูก4. มีเนื้องอกของต่อมใต้สมอง แต่จะมีอาการอื่น ๆ ร่วมด้วย เช่น ปวดศีรษะ มองเห็นภาพซ้อน มีน้ำนมไหล เป็นต้น5. รังไข่เสื่อมก่อนกำหนด แต่จะพบในวัย 40 ปีขึ้นไปแนะนำว่าควรไปพบแพทย์เฉพาะทางเพื่อตรวจหาสาเหตุก่อนว่ามีโรคอะไรหรือไม่ หากไม่ได้เกิดจากการมีโรค การที่ประจำเดือนไม่มาก็น่าจะเกิดจากการผลิตฮอร์โมนของรังไข่ผิดปกติ ซึ่งการรักษาคือการทานยาปรับฮอร์โมน หรืออาจทานยาคุมกำเนิดก็ได้ แต่ทั้งนี้ก้ต้องไม่มีโรคต่างๆ ที่เป็นข้อห้ามของการทานยาคุมกำเนิดด้วย เช่น ความดันโลหิตสูงที่ควบคุมไม่ได้ ไมเกรนชนิดรุนแรง การแข็งตัวของเลือดผิดปกติ มีภาวะลิ่มเลือดอุดตันหลอดเลือด เนื้องอกในเต้านม เนื้องอกในตับ มะเร็งเต้านมและอวัยวะสืบพันธ์ เป็นต้น